To unge mænd på 18 og 19 år mistænkes for at være involveret i skudepisode på Hadsundvej i Aalborg. De er i et lukket grundlovsforhør blevet varetægtsfænglset i fire uger.

Opdateret klokken 19.15 med oplysningen om, at de to mænd er blevet varetægtsfængslet i fire uger. Nordjyllands Politi har her til morgen klokken 08.23 anholdt to mænd, som man mistænker for at være involveret i en skudepisode på Hadsundvej i Aalborg 21. marts i år. Og flere anholdelser i sagen er på vej, oplyser Nordjyllands Politi i en pressemeddelelse. De to personer, der i dag blev anholdt, er unge mænd på henholdsvis 18 og 19 år, og de har begge tilknytning til Aalborg. De to unge mænd blev i eftermiddag ved Retten i Aalborg varetægtsfængslet i fire uger sigtet for drabsforsøg. De tog forbehold med henblik på at kære afgørelsen om fængsling. Lederen af efterforskningen, politikommissær ved Nordjyllands Politi, Carsten Straszek, oplyser, at politiet anser skudepisoden 21. marts som et drabsforsøg. Han siger supplerende: - Vi betragter det som et planlagt og koordineret drabsforsøg, hvor ofrene forinden var blevet lokket i et baghold. Det er ydermere Nordjyllands Politi opfattelse, at der ved drabsforsøget blev anvendt tre biler og en scooter – og at der deltog cirka 8-10 gerningspersoner. En person – en 22-årig mand – blev ved skyderiet ramt af skud, men han blev dog kort efter meldt uden for livsfare. En anden person, ligeledes en 22-årig mand, blev ikke ramt. Ser med stor alvor på sagen Carsten Straszek kan dog ikke gå yderligere i detaljer med efterforskningens enkeltheder, da den stadig pågår, men han understreger, at der siden skudepisoden har været tale om et intensivt og højt prioriteret efterforskningsarbejde i sagen. - Vi har arbejdet intenst med den her alvorlige sag siden marts. Skyderi i det offentlige rum er noget, som vi tager særdeles seriøst i politiet – dét kommer vi aldrig til at acceptere. Og derfor er jeg tilfreds med, at vi nu er skredet til anholdelse af to mistænkte, siger politikommissæren, der bebuder flere anholdelser. - Vi forventer, at vi i løbet af den nærmeste fremtid skrider til yderligere anholdelser i sagen, men nærmere kan jeg ikke komme det lige nu – af hensynet til efterforskningen.